Undir venjulegum kringumstæðum væri stærsta ferðahelgi ársins í aðsigi. Ljóst er að hún verður með rólegra móti í ár, líkt og raunar í fyrra. Fámennari viðburðir verða þó á stangli.
Fjölmennum hátíðum hefur verið aflýst undanfarna daga enda rúmast þær ekki innan þeirra takmarkanna sem tóku gildi um liðna helgi. Veðurútlitið fyrir helgina er nokkuð gott, sér í lagi á Norður- og Austurlandi, en einhver rigning gæti látið á sér kræla sunnan heiða - kunnuglegt stef í sumar.
Samkvæmt upplýsingum frá markaðsstofum landshlutanna og tjaldsvæðum á landinu eru fáir viðburðir í kortunum. Á Akureyri fer Súlur vertical hlaupið fram og nokkrir minni viðburðir fara einnig fram þar í bæ og nágrenni hans. Gönguhátíð á Súðavík fer fram eins og til stóð og smærri tónleikar í Flatey á Breiðafirði og Ísafjarðarkirkju en viðburðir og tónleikar á Vagninum á Flateyri falla niður. Á Flúðum verða engir viðburðir en tjaldsvæðinu verður skipt í 3 hólf þar sem 200 manns mega koma saman í hverju hólfi. Þangað verður engum hleypt inn nema að hann hafi armband sem aðgöngumiða. Vestmannaeyingar fagna ekki á Þjóðhátíð sinni með hefðbundnu sniði eðli málsins samkvæmt. Á sunnudagskvöld verður þó kvöldvöku streymt ásamt brekkusöng. Aðstandendur tjaldsvæðisins í Eyjum segjast ekki eiga ekki von á neinni mannmergð. Þau geti tekið á móti 600 manns líkt og á Flúðum. Á Austurlandi stendur enn til að fara í gönguferðir, bæði í Fljótsdal og á Neskaupsstað, og auk þess verða haldin sirkusnámskeið. Ljóst er að landinn þarf að reiða sig á samverustundir með sínum nánustu þessa verslunarmannahelgina.
Stærsta ferðahelgi ársins verður með allra minnsta móti þetta árið. Ekki er unnt að halda stórar hátíðir líkt og venja er. Veðurútlitið er lýsandi fyrir þetta sumarið, blíða norðan og austanlands, en dropar gætu fallið sunnan heiða. 